
En personlig introduksjon

Jeg hørte mye om krigen da jeg vokste opp på Gjøvik på 1950-tallet. Min far Erling Espeland var redaktør i en av lokalavisene, og han likte å fortelle historien om den illegale avisen Folkeviljen og hvordan han og vennene hans klarte å holde avisen gående til krigens slutt. XU hørte jeg imidlertid ikke noe om før jeg ble voksen. Som agent for den hemmelige etterretningsorganisasjonen var min far pålagt taushetsplikt om det han hadde vært med på, og den tok han på dypeste alvor. Da taushetsplikten ble opphevet i 1988, var det som om slusene åpnet seg, og han begynte å fortelle. Mange ganger tenkte jeg: Dette må jeg skrive ned! Men årene gikk, og som fulltidsarbeidende småbarnsmor ble det aldri tid. Heldigvis satte min søster Vera og svoger Egil seg ned med ham og noterte alt han fortalte, blant annet om de to unge kvinnene som satt i XUs ledelse, Anne-Sofie Østvedt og Astrid Løken. Vera og Egil bestemte seg for å intervjue dem også samt Gunnar F. Kværk som var XUs siste nettsjef. Lederen Øistein Strømnæs var allerede borte.

Alle disse intervjuene og mye annet innsamlet materiale overlot min svoger til meg etter at søsteren min døde. Jeg tenkte: Bedre sent enn aldri. Om ikke annet kan det kanskje bli en historie som vår egen slekt og familie kan ha interesse av. Jeg gikk gjennom notatene og merket hvor fengslet jeg ble av disse menneskeskjebnene. Riktignok kjente jeg det meste av fars historie fra før, men den grep meg fortsatt, og supplert med historien til de to unge kvinnene i XU-ledelsen begynte jeg å ane konturene av en til dels ukjent og veldig spennende historie. Via Anne-Sofie dukket også Øistein opp i fortellingen, de giftet seg etter krigen. Han var et ukjent navn, men hadde vært en helt sentral person i XU.

Jeg tok kontakt med Anne-Sofies og Øisteins sønn Bjørn. Han viste meg stor tillit og ga meg tilgang til foreldrenes arkiv med filmer, privat korrespondanse og bilder fra krigsårene og etterkrigstiden. Takket være ham kunne jeg etter hvert danne meg et mer helhetlig bilde av de fascinerende, modige og sterke menneskene i XU-sentralen (XU-ledelsen) i Oslo, og av den enorme innsatsen de gjorde i motstandsarbeidet under krigen.

Øistein fortalte aldri noe om det han hadde arbeidet med under den tyske okkupasjonen. Han døde i 1980. Anne-Sofie og Astrid ga noen få intervjuer etter at taushetsplikten ble opphevet. I tillegg til min fars historie har jeg gått gjennom og brukt intervjuene de to har gitt i aviser, radio og bøker og til min søster og svoger – pluss den personlige korrespondansen jeg har fått av Bjørn.

De gjorde alle en ufattelig viktig innsats for Norge under krigen, men deres synspunkter, vurderinger, erfaringer og handlinger er lite kjent sammenlignet med det vi vet om resten av motstandsbevegelsen. Nå er de alle borte, og jeg synes det er på tide å fortelle deres historie – fra deres ståsted.

Oslo, januar 2022

Edda Espeland


En helt spesiell 
etterretningsorganisasjon

XU var Norges største og mest effektive hemmelige etterretningsorganisasjon under andre verdenskrig. Den var enestående – ikke bare i norsk, men også i alliert sammenheng – fordi den nesten utelukkende besto av unge sivilister fra alle yrker og samfunnslag, de fleste under 30 år. Ledelsen, eller XU-sentralen som den ble kalt, besto av uredde, intelligente og engasjerte studenter og akademikere, politisk i sterk opposisjon til nazismen og alt den sto for. Det var mennesker som ofret alt, som levde med brannbomber på nattbordet, håndgranater ved sengekanten og pistolen under hodeputen. De levde med nervene i helspenn og livet i hendene gjennom lange krigsår.

Øistein Strømnæs, 26 år (født i 1914), realfagsstudent og en dyktig tryllekunstner på si, senere førsteamanuensis i genetikk, var leder for XU fra 1942 og til krigens slutt. Hans nestleder var realfagsstudenten Anne-Sofie Østvedt på 20 år (født i 1920) med dekknavnet «Aslak». De to giftet seg etter krigen. I ledelsen satt også den 29 år gamle humleforskeren Astrid Løken (født i 1911). I tillegg til disse var Edvard K. Barth, Gunnar F. Kværk, Otto Øgrim og Kaare Hemsen viktige personer i denne sammenhengen. Sammen bygget de opp det som skulle bli de alliertes beste etterretningsorganisasjon.

Formelt lå XU under Forsvarets Overkommando (FO2) i London, med Militærkontor 2 (Mi2) i Stockholm som bindeledd. XU hadde cirka 1500 agenter over hele landet. I løpet av høsten 1941 og våren 42 var nettverket stort sett på plass. Det var etablert en sentralledelse i Oslo som via en nettsjef sto i kontakt med åtte ekspedisjonssjefer som ledet hvert sitt distrikt i Sør-Norge. XU-sentralen i Oslo, med leder, nestleder, nettsjef og en håndfull andre, var kjernen i det store nettverket av agenter og ledet all virksomhet i Sør-Norge. Trøndelag, Øst-Hedmark og Nord-Norge ble ledet fra Stockholm.

En av de rundt 1500 XU-agentene var min far Erling Espeland, 23 år (født i 1917) og journalist i den nazivennlige avisen Vestopland på Gjøvik. Han var aktiv i motstandsbevegelsen og meldte seg høsten 1941 inn i Nasjonal Samling (NS) for på den måten å motarbeide fienden fra innsiden og skaffe seg nyttig informasjon. Han ante imidlertid ikke før krigen var over at han hadde arbeidet for XU. Så hemmelig var organisasjonen at bare noen ganske få i ledelsen visste om hverandre.

Det tyske sikkerhetspolitiet visste at XU eksisterte, men klarte aldri å komme nær kjernen i organisasjonen. For det første var XU briljant bygget opp av sin første leder Arvid Storsveen, og minst like briljant videreført av Øistein Strømnæs som overtok lederskapet i Norge i 1942 og beholdt den posisjonen til krigen var over. Den enkelte agent visste lite eller ingenting om hvilken organisasjon de jobbet for, og de ulike agentene kjente ikke hverandre. De ble som regel rekruttert gjennom en tredjeperson, enten et menneske de stolte på, eller som kjente noen de var trygge på. Agentene fikk et minimum av informasjon, bare det som var helt nødvendig for å løse oppdragene. I etterretningskretser i England anså man XUs security (sikkerhetsrutiner) som svært avansert.

XU utmerket seg også på et annet område i forhold til resten av motstandsbevegelsen: De hadde mange kvinner med, også i ledelsen. Kanskje tyskerne ikke hadde fantasi til å forestille seg at kvinner faktisk kunne ha så viktige og fremtredende stillinger i etterretningsarbeid.

En tredje av organisasjonens sterke sider var at den i stor grad besto av sivilister uten militær bakgrunn og skolering. De tenkte og handlet som sivilister – ikke som militære. Det førte til at tyskerne hadde store problemer med å forstå deres måte å tenke etterretning på, men dessverre førte det også til konflikter og samarbeidsproblemer med egne militære ledere. Til tider var det svært vanskelig for den militære overkommandoen å akseptere at den norske XU-ledelsen ikke etterfulgte ordrene deres, men opponerte kraftig når de mente det var nødvendig. Øistein Strømnæs ble en kontroversiell leder hos de militære fordi han til de grader tenkte og handlet som en sivilist.

Etter hvert ble det også et stridsspørsmål om hvor ledelsen for organisasjonen skulle plasseres. Den militære ledelsen utenfor landets grenser så ikke alltid ut til å være like oppdatert på sikkerhetssituasjonen hjemme i Norge, men ikke desto mindre mente de at organisasjonens lederskap skulle og måtte ligge ute. Øistein, Anne-Sofie og de andre i XU-sentralen mente at ledelsen burde ligge der etterretningen faktisk foregikk – i det okkuperte Norge. De satt med fingeren på pulsen 24 timer i døgnet og vurderte situasjonen slik den endret seg fra time til time. De opplevde på mange måter den klassiske konflikten mellom hjemme- og uteledelse som ofte kommer til uttrykk i en krigssituasjon.

Samtidig ble denne konflikten forsterket av en utmattende strid mot kollegaer ved Den norske utenriksstasjonen i Stockholm, der intriger, sladder og personlig prestisjejakt så ut til å prege miljøet i lang tid. Det var tydelig at mange av dem som bemannet Stockholm-legasjonen altfor fort glemte hvordan det var å leve og arbeide i et okkupert land, trygt og rolig som livet var på den andre siden av grensen.

Mot slutten av krigen ønsket Mi2, i likhet med resten av den militære ledelsen i London, å avskaffe XU-sentralen i Oslo og desentralisere organisasjonen, slik at hvert enkelt distrikt i Norge kunne rapportere direkte til Stockholm. XU i Norge mente at dette ville være en sikkerhetsmessig katastrofe.

Den norske XU-ledelsen arbeidet for fullt under tysk okkupasjon til siste minutt, og de tok et sviende oppgjør med Mi2 i Stockholm og sine militære ledere i den avsluttende fasen av krigen. Korrespondansen dem imellom viser med skremmende tydelighet at Øistein og hans medarbeidere hadde god grunn til å sette spørsmålstegn både ved sikkerhetsprosedyrer og lojalitet fra myndigheter og personer utenfor landets grenser. I denne boken har jeg ønsket å formidle hvordan XU-ledelsen tenkte og vurderte, og hva som var bakgrunnen for deres reaksjoner og de valgene de gjorde.

Men, på tross av alle problemene XU-sentralen i Oslo hadde både med tysk sikkerhetspoliti og egen ledelse, har vi fasiten: XU var den mest effektive underjordiske etterretningsorganisasjonen på alliert side. Norge var det eneste landet der de allierte ikke overtok etterretningen. I sin bok om Paul Rosbaud, eller Griffen, XU-agenten Sverre Berghs samarbeidspartner i Tyskland, gir forfatteren og vitenskapsmannen Arnold Kramish følgende beskrivelse av den norske organisasjonen:

Strømnæs ledet den mest effektive underjordiske etterretningsorganisasjonen som noensinne tjente de alliertes sak. Generalmajor George V. Strong var sjef for etterretningstjenesten i den amerikanske armé. I 1943 sendte han en offiser til SIS [Secret Intelligence Service i Storbritannia, red.anm.] for å få en vurdering av de forskjellige underjordiske etterretningsorganisasjonene. Offiseren rapporterte: «Nordmennene har et av de beste etterretningssystemer som opererer på kontinentet. Britene har vært mer villig til å samarbeide med nordmennene enn med noen annen eksil-regjering [...] Av alle okkuperte land, gir norsk etterretningstjeneste uten tvil det britiske og amerikanske hovedkvarter de mest fullstendige og nøyaktige opplysninger.»

Den totale taushet

På tross av sin briljante oppbygging med XU-sentralen i Oslo som organisasjonens hjerte og hjerne og betydningen av den informasjonen de frembrakte, har XU etter min oppfatning fått altfor liten oppmerksomhet og anerkjennelse for sin enorme innsats under krigen. En av grunnene til dette er at Forsvarets Overkommando den 25. mai 1945 påla XU-agentene taushetsplikt om arbeidet de hadde gjort under krigen. Det medførte at mennesker måtte lide i mange år etter krigen for sin innsats som hemmelige agenter. De kunne ikke fortelle om det de hadde vært med på, og kontrasten mellom hvordan XU-folk og resten av motstandsbevegelsen opplevde etterkrigstiden er hjerteskjærende. Mens Øistein ble sittende fysisk syk og totalt utslitt i en liten leilighet omgitt av øredøvende taushet, ble Milorg-folk hyllet som de store krigsheltene. Mange av XU-agentene slet med fysiske og psykiske ettervirkninger av krigsinnsatsen, og i tillegg opplevde de en rekke praktiske problemer. Oppgjørskontoret stilte for eksempel krav om hjemstavnsrett for at folk skulle få bolig. For XU-folk hadde det vært viktig å unngå å ha fast adresse, og navnene deres hadde ikke forekommet i noe folkeregister på mange år, eller de var registrert på feil adresse.

Det ligger selvfølgelig i etterretningens natur at den skal være hemmelig. Men dette var likevel en helt spesiell situasjon, og jeg har mange spørsmål. Hvorfor var det nødvendig med denne taushetsplikten? Hvorfor måtte mange av XU-agentene etter krigen ta til takke med dårlig livskvalitet? Hvorfor kunne ikke de som hadde meldt seg inn i NS som en tjeneste for landet, fortelle etterpå hvordan alt egentlig hang sammen? De satte livet på spill, men måtte i tillegg påta seg en byrde som ingen andre motstandsfolk i Norge måtte bære.

Slik lød taushetsdirektivet en rekke XU-agenter fikk seg forelagt rett etter okkupasjonens opphør i Norge:

Originalen

Direktiv om hemmelighold

I og med at den tyske okkupasjon er opphørt, og at et uforsiktig ord om arbeidet ikke lenger koster menneskeliv, kan der forekomme tendenser av slappelse i tidligere bestemmelser om absolutt taushet som er gitt vedrørende hemmelig arbeide. En må i denne forbindelse være oppmerksom på at selv om Tyskland har kapitulert, har en ingen garanti for at ikke nazistiske klikker har fortsatt eller søker å fortsette sitt arbeide under jorden. Flere av våre allierte er også fortsatt i krig med Japan. Det illegale arbeide i tysk okkupert område, både det som er organisert utenfra og det som er oppstått mere spontant fra den hjemmeværende befolkning, har oppnådd meget gode resultater. Det er derfor av den største betydning at de metoder for illegalt arbeid i fiendtlig område, som de allierte er kommet fram til, ikke blir offentliggjort. Disse metoder representerer 5 års erfaring i slikt arbeide, og vil være av umåtelig verdi for såvel Japan, som for en eventuell underjordisk, nazistisk organisasjon.

Såvel av hensyn til Norge, som av hensyn til våre allierte plikter vi å gjøre alt for at dette ikke skal komme i fiendens hender. Disse erfaringer må betraktes som felles alliert eiendom, og det må bli de høyeste allierte myndigheter som treffer avgjørelsen om hva som kan offentliggjøres. Kun de høyeste allierte myndigheter kan ha oversikt over hvilke konsekvenser offentliggjørelsen av slike vil ha.


	Når De nå etter krigen antagelig får anledning til å treffe folk De har hatt kontakt med i illegalt arbeide, unngå all diskusjon om arbeidet. La ingen som ikke i kraft av sin tjeneste har krav på å få opplysninger om hvilket arbeide De har drevet med under okkupasjonen. 

	Gå gjennom hva De har liggende av etterretningsmateriell, instruksjonsmateriell og lignende. Send dette med innholdsfortegnelse til Deres foresatte. Vedlegg samtidig erklæring om at De ikke er i besittelse av mere av denne art.

	Gi under ingen omstendighet opplysning til pressen eller kringkastingen om det De har kjennskap til av illegalt arbeide.

	Oppgi ikke navn på Deres forbindelse eller personer De tilfeldigvis har vært i kontakt med under Deres arbeide, utenom dem som i kraft av sin tjeneste har krav på å få vite dette.



Forsvarets Overkommando

II. kontor.

Oslo 25. mai 1945.

Taushetsdirektivet ble først opphevet i 1988 etter at stortingsrepresentant Tore Austad (H) reiste krav om at alle XU-folk måtte få oppreisning og renvaskes. Det gjorde han på bakgrunn av historien om «nazilensmannen» Harry Bjerkebæk, gjort kjent i boken Dobbeltspill som utkom i 1988, en av de første bøkene som ble skrevet om XU (se mer s. 222). Forsvarsminister Johan Jørgen Holst opphevet XU-agentenes taushetsløfte på dagen, et løfte de aller fleste av dem hadde tatt på dypeste alvor. Derfor tok det over 40 år før deres omfattende krigsinnsats ble kjent – i sterk motsetning til resten av motstandsbevegelsen.

Taushetserklæringen som mange XU-agenter måtte underskrive etter krigen.

Historien til min far viser tydelig hvor forskjellig dette slo ut. Siden han også arbeidet med illegale aviser og var med i Sivorg (den sivile delen av hjemmestyrkene) de siste månedene av krigen, fikk han umiddelbar oppreisning for sitt NS-medlemskap gjennom avisartikler og intervjuer. Han fikk også det ærefulle oppdraget å møte Regjeringen ved Færder da de kom tilbake til landet. Han hadde et ben i flere leirer, og i Sivorg var det aldri snakk om noen taushetsplikt. Hadde han kun arbeidet for XU, kunne kanskje etterkrigshistorien for ham – og oss i familien – sett svært annerledes ut.

